title: Guerra d'Independencia d'os Estaus Unius
text: Se conoix con o nombre de Guerra d'Independencia d'os Estaus Unius (American Revolutionary War u American War of Independence en anglés) a una guerra escaicida entre as Tretze colonias establitas en a costa occidental d'Estaus Unius con a suya metropoli, o Reino Uniu, contando os colons sublevaus con l'aduya d'o Reino de Francia, d'Espanya y d'a Republica d'as Provincias Unitas, y o Reino Uniu con l'aduya de quantos chicotz territorios en Alemanya, incluyendo-ie l'Electorato de Hannover. Ta Francia y Espanya, yera una forma de continar con a Guerra d'os Siet Anyos (1756-1763). Antiparte, una parte d'os amerindios luitoron chunto con os colons sublevaus, y atros lo facioron en contra.
  
  Encara que a situación politica yera muit tensa en as colonias dende meyaus d'os anyos 1760 y que o 5 de marzo de 1770 tropas regulars britanicas disparoron contra os manifestants civils en a Mortalera de Boston, se considera que a guerra stricto sensu escomencipió o 19 d'abril de 1775, quan marchoron de Boston (Massachusetts) tropas regulars britanicas ta destruyir un deposito d'armas en Concord, amán de Boston, y en o camín, en Lexington luitoron contra un chicot grupo de 70 milicians, redotando-los. En tornar ta Boston, fuoron hostigaus por grupos de milicians que lis facioron quantas baixas. A guerra remató en 1783 con o Tractau de París, seguntes o qual o Reino Uniu reconoixeba a independencia d'Estaus Unius, cedeba Florida y Menorca a Espanya y Tobago a Francia; antiparte, a Republica d'as Provincias Unitas cedeba Nagapattinam a o Reino Uniu.
  
  Vinclos externos 
  
  Guerra d'Independencia d'os Estaus Unius